<b>תשובה </b>הכין חזינן דאע"ג דאמרינן דעיסקא דפלגיה מלוה ופלגיה פקדון הכין טעמא דמילתא בתורת מלוה שהוא חייב באחריותה ובתורת פקדון שיש לבעליו ליטול מה שהוא מרויח ולא זה כמלוה מכל פניו ולא זה כפקדון מכל פניו דהא קאמרי אמרי נהרדעי השתא דאמרת פלגא מלוה אי בעי לוה למשתא ביה שכרא שתי דאמר רבא להכי איקרי עסקא דאמר ליה לאיעסוקי ביה יהבתיה ניהלך ולא למשתא ביה שכרא ופקדון נמי לאו למיתב לנטוריה יהבתיה ניהלך אלא לאיעסוקי אלא אית עליה למעבד כמא דעבדי תגרי בכי האי מלתא ודאי אם יש בהם שמקילין ויש בהם שמחמירין מיחייב למעבד כחומרא ולנטורי כמאן דמחמור מתגרי בשמירתו דאמר לתקוני שויתיך ולא לעוותי אבל בשמירת שומר גרידא לית עליה ולא אפילו כשומר חנם במאי דרגילין תגרי לאוקילו ביה צא וראה דאפילו שומר שכר היכא דלא שמר כספיו בקרקע ונגנבו חייב לשלם ומקבל עיסקא לא מצי כל אימת דנפיק ואעל למהוי כספים דאית בידיה שמורים בקרקע והילכך אם עשה כדרך שהסוחרים עושין כיוצא בו לא מקרי ולא יחייב כוליה ההוא מידעם ולפום הדין עיקרא הוי דינא בכל מילי: